
Κυριακή, 11 Οκτωβρίου2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό 44 και 47 αλλοδαπών στους Καλούς Λιμένες – Μηχανική βλάβη Τ/Ρ-Ι/Φ σκάφους στην Αίγινα – Εντοπισμός 71 αλλοδαπών στην Ιεράπετρα – Σύλληψη ημεδαπών στο Βόλο

Συνέχεια ενημέρωσης:
Αναφορικά με τον εντοπισμό 44 αλλοδαπών στη παραλία «ΚΑΨΑΛΟΥΣ» πλησίον του οικισμού Κερατόκαμπου Δήμου Βιάννου, τις μεσημβρινές ώρες χθες, συνελήφθη ένας 18χρονος αλλοδαπός (υπήκοος Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 08.10.2026 από το Τομπρούκ της Λιβύης, καταβάλλοντας χρηματικά ποσά μεταξύ 14.000 έως 15.000 δηναρίων Λιβύης, για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου. 

Συνέχεια ενημέρωσης:
Αναφορικά με τον εντοπισμό και διάσωση 47 αλλοδαπών 3 ν.μ. νότια της παραλίας «ΤΡΑΧΟΥΛΑ», τις πρωινές ώρες σήμερα, συνελήφθη ένας 29χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 09.10.2026 από το Τομπρούκ της Λιβύης, καταβάλλοντας χρηματικά ποσά μεταξύ 13.000 έως 15.000 δηναρίων Λιβύης, για τη μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου. 

*****

	Τις μεσημβρινές ώρες σήμερα, ενημερώθηκε η Λιμενική Αρχή της Αίγινας για μηχανική βλάβη ενός τουριστικού-ιστιοφόρου (Τ/Ρ-Ι/Φ) σκάφους με έξι αλλοδαπούς (υπηκόους Πολωνίας) επιβαίνοντες, στη θαλάσσια περιοχή 2 ν.μ. βόρεια της Σουβάλας. Στο σημείο έσπευσαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), καθώς και το σκάφος «ΜΑΛΤΕΖΟΣ Ι-ΡΕΣΚΙΟΥ» Τ.Α. 203, τα οποία εντόπισαν το σκάφος με τους επιβαίνοντές του καλά στην υγεία τους. Στη συνέχεια, το σκάφος κατέπλευσε με ασφάλεια στο λιμάνι της Αίγινας με τη συνδρομή του «ΜΑΛΤΕΖΟΣ Ι-ΡΕΣΚΙΟΥ» και συνοδεία του ΠΛΣ. Από το Λιμεναρχείο Αίγινας, απαγορεύτηκε ο απόπλους του Τ/Ρ-Ι/Φ μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα, ενώ από το συμβάν, δεν διαπιστώθηκε θαλάσσια ρύπανση.

*****

	Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την αποβίβαση αλλοδαπών στη νήσο Χρυσή. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε και περισυνέλεξε 71 αλλοδαπούς (70 άνδρες και 1 γυναίκα), τους οποίους μετέφερε στο αλιευτικό καταφύγιο Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις απογευματινές ώρες σήμερα, στελέχη της Λιμενικής Αρχής του Βόλου, προέβησαν στη σύλληψη δύο ημεδαπών ηλικίας 21 και 22 ετών, για παράβαση των άρθρων 45 «Συναυτουργία», 309 «Επικίνδυνη σωματική βλάβη» και 380 παρ.1 «Ληστεία» του Π.Κ. 
Συγκεκριμένα, τις πρώτες πρωινές ώρες σήμερα, ενημερώθηκε η Λιμενική Αρχή για περιστατικό ξυλοδαρμού στη παραλία του Βόλου, εντός Χερσαίας Ζώνης Λιμένα, όταν ομάδα ατόμων επιτέθηκε σε δύο επιβαίνοντες, καθώς και στον οδηγό ενός επαγγελματικού οχήματος (ΤΑΞΙ). Κατά την διενεργούμενη προανάκριση από το Κεντρικό Λιμεναρχείο Βόλου, διαπιστώθηκε ότι λίγες ώρες νωρίτερα είχε προηγηθεί λογομαχία μεταξύ των παθόντων και των επιτιθέμενων σε νυχτερινό κέντρο. Οι δύο επιβαίνοντες του ΤΑΞΙ διακομίστηκαν με ασθενοφόρο όχημα του ΕΚΑΒ στο Γενικό Νοσοκομείο Βόλου για ιατρική περίθαλψη, ενώ σύμφωνα με δήλωση του ενός, κατά τη διάρκεια του συμβάντος του αφαιρέθηκαν προσωπικά αντικείμενα. 

